送甯秀才過溪口占
作者：彭汝礪
朝代：宋

paragraphs: 邂逅吾所樂，爰復惜分携。
繫帆且少留，聊慰吾所思。
嗟我行老矣，志意非昔時。
鬢毛黑如漆，種種今如絲。
譬如七年牛，力乏氣亦衰。
囁嚅食青芻，欲往脚自遲。
愛子齒未壯，骨骼超等夷。
軒昂宇宙間，萬里惟所之。
舉足我即到，寧復論華夷。
行矣尚勉旃，卒慰吾所期。